Ulf Leirstein har ansatt sønnen på Stortinget

Stortingsrepresentant Ulf Leirstein har ansatt sønnen sin som rådgiver.

Tidligere Frp-politiker Ulf Leirstein har ansatt sønnen som politisk rådgiver på Stortinget. Foto: Håkon Mosvold Larsen / NTB scanpix

NTB

Aftenposten Redaksjon

7. jan. 2020 11:19 Sist oppdatert 7. januar 2020

Leirstein er i dag et enmannsparti på Løvebakken, etter at han meldte seg ut av Fremskrittspartiet. Han får 400.000 kroner i partistøtte fra Stortinget, i tillegg til den faste godtgjørelse på 987.000 kroner i året.

Nå har den tidligere Frp-toppen ansatt sønnen, Alexander Leirstein (24), i en deltidsstilling, skriver Dagbladet.

– De beste rådgiverne får du i egen familie. Alexander har vært politisk aktiv i mange år, og nyter stor respekt i Frp-miljøer. Jeg har vært kjempeheldig, sier Ulf Leirstein.

Sendte porno til mindreårige

Den mangeårige Frp-representanten trakk seg i 2018 fra sine verv i stortingsgruppen. Da innrømmet han å ha utvist dårlig dømmekraft etter at NRK avslørte at han hadde sendt eposter med porno til unge gutter i FpU, samt tekstmeldinger til en kvinne om at han ønsket å ha trekantsex med en 15 år gammel gutt i ungdomspartiet.

I 2019 meldte Leirstein seg ut av Frp like før NRK meldte at partiet hadde mottatt et nytt varsel mot ham. Som avhengig stortingsrepresentant er Leirstein nå medlem av kontrollkomiteen, der han blant annet skal være saksordfører for Stortingets behandling av EOS-utvalgets knusende kritikk av PST.

To Frp-representanter har meldt seg ut av partiet

Leirstein er én av to tidligere Frp-politikere som har meldt seg ut av partiet som stortingsrepresentanter i inneværende periode.

Mazyar Keshvari, som Aftenposten har avslørt at har levert falske reiseregninger til Stortinget, meldte seg ut av partiet samme dag som han ble dømt for bedrageri i tingretten.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding